钦定古今图书集成/理学汇编/学行典/第194卷 > 王溥
## 钦定古今图书集成/理学汇编/学行典/第194卷 > 王溥

按《广信府志》：“王溥，贵溪人。父名晋，母叶氏，生溥及弟
汉二。陈友谅据江西，以汉二任宣尉，溥守建昌。至正
辛丑，汉二为胡大海所获，太祖破江州，溥亦自建昌
来降，拜中书右丞，仍镇建昌。初，溥父早世，兄弟二人
奉其母避兵贵溪之桃源山，仓卒兵至，母子相失，溥
日夜思母不置。及洪武庚戌春正月，忽梦母告以所”
在，因命卜者筮之。其词曰：“非岩即穴，朽骨是藏。”溥以
情告于太祖，恻然听之，敕赐祭物以归。溥既至，遂躬
率士卒诣母旧避兵处，伐木入山，以物色之不得，哀
号者三日。既乃得其居人吴诲能，告以贼兵逼时，夫
人病不能行，即自投井水死矣。溥披榛棘，寻获其井。
俄有一鼠，自井中跳入溥怀，旋复入井索之，遂得其
骸，仍具衣衾棺椁，即其地埋之。